ddrg/super_eurlex huggingface dataset:
Úradný vestník L 309 , 09/12/2000 S. 0037 - 0037



Rozhodnutie Komisie z 8. decembra 2000, ktorým sa mení a dopĺňa rozhodnutie 2000/609/ES o veterinárnych a hygienických podmienkach a o veterinárnych osvedčeniach na dovoz chovaných vtákov nadradu bežci a ktorým sa mení a dopĺňa rozhodnutie 94/85/ES, ktorým sa vypracúva zoznam tretích krajín, z ktorých členské štáty povoľujú dovoz čerstvého mäsa z hydiny [oznámené pod číslom dokumentu C(2000) 3700] (Text s významom pre EHP) (2000/782/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/494/EHS z 26. júna 1991 o veterinárnych podmienkach pre obchod a dovoz čerstvého mäsa z hydiny z tretích krajín vnútri spoločenstva [1], naposledy zmenenú a doplnenú smernicou 1999/89/ES [2], najmä na jej článok 11 ods. 1 a článok 12, so zreteľom na smernicu Rady 92/118/EHS zo 17. decembra 1992 o veterinárnych a hygienických požiadavkách na obchod v spoločenstve a dovoz produktov do spoločenstva, na ktoré sa nevzťahujú uvedené požiadavky o zvláštnych predpisoch spoločenstva, uvedené v prílohe A oddiele 1 k smernici 89/662/EHS, a pokiaľ ide o choroboplodné zárodky, k smernici 90/425/EHS [3], naposledy zmenenej a doplnenej smernicou 97/79/ES [4], najmä na jej článok 10, keďže: (1) Rozhodnutie Komisie 2000/609/ES [5] stanovilo veterinárne podmienky a veterinárne osvedčenie na dovoz mäsa z chovaných vtákov nadradu bežci. (2) Dátum vstupu rozhodnutia 2000/609/ES do platnosti je 1. október 2000. (3) Niektoré tretie krajiny potrebujú na vykonanie požiadaviek stanovených v osvedčení rozhodnutia 2000/609/ES viac času. (4) Šesťmesačné dozorné obdobie požadované v bode 2.6 osvedčenia vzoru B, stanovené v rozhodnutí 2000/609/ES, sa odkladá o šesť mesiacov, aby tak príslušné krajiny získali potrebný čas na úplné vykonanie dozorných požiadaviek. (5) Opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 V bode 2.6 osvedčenia vzoru B v prílohe II k rozhodnutiu 2000/609/ES sa na konci vety dopĺňa nasledujúca poznámka pod čiarou: "Šesťmesačné obdobie nadobúda účinnosť až 1. mája 2001." Článok 2 Toto rozhodnutie je adresované členským štátom. V Bruseli 8. decembra 2000 Za Komisiu David Byrne člen Komisie [1] Ú. v. ES L 268, 24.9.1991, s. 35. [2] Ú. v. ES L 300, 23.11.1999, s. 17. [3] Ú. v. ES L 62, 15.3.1993, s. 49. [4] Ú. v. ES L 24, 30.1.1998, s. 31. [5] Ú. v. ES L 258, 12.10.2000, s. 49. --------------------------------------------------
Úradný vestník L 022 , 27/01/2000 S. 0062 - 0064



Rozhodnutie Komisie z 21. decembra 1999, ktorým sa mení a dopĺňa rozhodnutie 93/436/EHS ustanovujúce osobitné podmienky, ktorými sa riadia dovozy produktov rybolovu pochádzajúce z Čile (oznámené pod číslom dokumentu C(1999) 4749) (Text s významom pre EHP) (2000/61/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/493/EHS z 22. júla 1991, ktorá ustanovuje hygienické podmienky pre produkciu a uvádzanie produktov rybolovu [1] na trh, naposledy zmenenú a doplnenú smernicou 97/79/ES [2], najmä na jej článok 11, keďže: (1) osvedčenie o zdravotnej neškodnosti pre produkty rybolovu pochádzajúce z Čile a určené na vývoz do Európskeho spoločenstva bolo zavedené rozhodnutím Komisie 93/436/EHS z 30. júna 1993, ustanovujúcim osobitné podmienky riadiace dovozy produktov rybolovu pochádzajúcich z Čile [3], naposledy zmeneným a doplneným rozhodnutím 96/674/ES [4]; (2) podmienky pre dovoz lastúrnikov, ostnokožcov, plášťovcov a morských ulitníkov pochádzajúcich z Čile sú ustanovené rozhodnutím Komisie 96/675/ES [5]; (3) odkazy na legislatívu, uvedené vo vzore osvedčenia o zdravotnej neškodnosti v prílohe A k rozhodnutiu 93/436/EHS, obsahujú určité chyby a preto je nevyhnutné ho upraviť; (4) opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Príloha A k rozhodnutiu 93/436/EHS sa nahrádza prílohou k tomuto rozhodnutiu. Článok 2 Toto rozhodnutie je adresované členským štátom. V Bruseli 21. decembra 1999 Za Komisiu David Byrne člen Komisie [1] Ú. v. ES L 268, 24.9.1991, s. 15. [2] Ú. v. ES L 24, 30.1.1998, s. 31. [3] Ú. v. ES L 202, 12.8.1993, s. 31. [4] Ú. v. ES L 313, 3.12.1996, s. 29. [5] Ú. v. ES L 313, 3.12.1996, s. 38. -------------------------------------------------- PRÍLOHA " PRÍLOHA A +++++ TIFF +++++ +++++ TIFF +++++ " --------------------------------------------------
Úradný vestník L 072 , 21/03/2000 S. 0021 - 0022



Rozhodnutie Komisie zo 7. marca 2000, ktorým sa určuje indikatívne rozdelenie celkovej výšky pomoci spoločenstva v rámci nástroja štrukturálnych politík na predvstupové obdobie medzi prijímajúce krajiny [oznámené pod číslom dokumentu C(2000) 552] (2000/229/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 1267/1999 z 21. júna 1999, ktorým sa vytvára nástroj štrukturálnych politík na predvstupové obdobie, [1] ďalej len "ISPA", a najmä na prvý pododsek jeho článku 4, keďže: (1) Druhý pododsek článku 1 ods. 1 nariadenia (ES) č. 1267/1999 uvádza krajiny, ktoré spĺňajú podmienky pre ISPA. (2) Prvý pododsek článku 4 nariadenia (ES) č. 1267/1999 ustanovuje, že indikatívne rozdelenie celkovej výšky pomoci spoločenstva v rámci ISPA medzi prijímajúce krajiny má uskutočniť Komisia na základe kritéria populácie, hrubého domáceho produktu (HDP) na obyvateľa, vyjadreného v paritách kúpnej sily, a povrchovej oblasti. Toto rozdelenie sa môže upraviť podľa druhého pododseku toho istého článku. (3) Článok 15 nariadenia (ES) č. 1267/1999 stanovuje, že po pristúpení k Európskej únii krajina stratí svoje oprávnenie na pomoc z ISPA a že takto uvoľnené prostriedky sa prerozdelia medzi ostatné prijímajúce krajiny. (4) Opatrenia stanovené v tomto rozhodnutí sú v súlade so stanoviskom Riadiaceho výboru pre nástroj štrukturálnych politík na predvstupové obdobie, PRIJALA TOTO ROZHODNUTIE: Článok 1 Indikatívne rozdelenie celkovej výšky pomoci spoločenstva v rámci ISPA medzi prijímajúce krajiny je stanovené v prílohe k tomuto rozhodnutiu. Indikatívne rozdelenie sa upraví, ak prijímajúca krajina stratí z dôvodu pristúpenia k Európskej únii svoje oprávnenie na pomoc z ISPA. Článok 2 Toto rozhodnutie sa je adresované členským štátom. V Bruseli 7. marca 2000 Za Komisiu Michel Barnier člen Komisie [1] Ú. v. ES L 161, 26.6.1999, s. 73. -------------------------------------------------- PRÍLOHA Indikatívne rozdelenie celkovej výšky pomoci spoločenstva v rámci nástroja štrukturálnych politík na predvstupové obdobie medzi prijímajúce krajiny – Bulharsko: | medzi 8,0 % a 12,0 % celkovej výšky | – Česká republika: | medzi 5,5 % a 8,0 % celkovej výšky | – Estónsko: | medzi 2,0 % a 3,5 % celkovej výšky | – Maďarsko: | medzi 7,0 % a 10,0 % celkovej výšky | – Litva: | medzi 4,0 % a 6,0 % celkovej výšky | – Lotyšsko: | medzi 3,5 % a 5,5 % celkovej výšky | – Poľsko: | medzi 30,0 % a 37,0 % celkovej výšky | – Rumunsko: | medzi 20,0 % a 26,0 % celkovej výšky | – Slovinsko: | medzi 1,0 % a 2,0 % celkovej výšky | – Slovensko: | medzi 3,5 % a 5,5 % celkovej výšky | --------------------------------------------------
Úradný vestník L 127 , 27/05/2000 S. 0001 - 0001



Rozhodnutie Rady z 22. mája 2000, ktorým sa zriaďuje Výbor pre civilné aspekty riešenia krízových situácií (2000/354/SZBP) RADA EURÓPSKEJ ÚNIE, so zreteľom na Zmluvu o Európskej únii, a najmä na jej článok 28 ods. 1, so zreteľom na Zmluvu o založení Európskeho spoločenstva, a najmä na jej článok 207, keďže. (1) v rámci posilňovania spoločnej zahraničnej a bezpečnostnej politiky a najmä spoločnej európskej bezpečnostnej a obrannej politiky ustanovenej v článku 17 Zmluvy o Európskej únii, Európska rada na svojom zasadaní v Helsinkách 10. a 11. decembra 1999 požiadala predsedníctvo, ako aj generálneho tajomníka/vysokého splnomocnenca, aby pokračovali v práci vo Výbore pre všeobecné záležitosti na všetkých aspektoch uvedených v správe predsedníctva, vrátane práce vo výbore pre civilné riešenie krízových situácií; (2) na zasadaní v Lisabone 23. a 24. marca 2000 Európska rada vyzvala Radu, aby ustanovila do alebo na zasadaní Európskej rady vo Feire výbor pre civilné riešenie krízových situácií; (3) rozhodnutia o nástrojoch civilného riešenia krízových situácií podľa zmluvy o ES sa prijmú v súlade s postupmi stanovenými touto zmluvou; (4) zasadanie Európskej rady v Helsinkách zdôraznilo potrebu posilniť reakčnú schopnosť a efektívnosť zdrojov a nástrojov únie, ako aj ich synergiu; (5) výmena informácií a koordinácia nástrojov pre riešenie civilných kríz okrem iného uľahčí prácu koordinačného mechanizmu na generálnom sekretariáte Rady, ktorého založenie schválila Európska rada v Helsinkách, ROZHODLA TAKTO: Článok 1 Týmto sa zriaďuje Výbor pre civilné aspekty riešenia krízových situácií pozostávajúci zo zástupcov členských štátov. Článok 2 Výbor bude fungovať ako pracovná skupina Rady a bude podávať správy Výboru stálych zástupcov. Bude poskytovať informácie, formulovať odporúčania a radiť v otázkach civilných aspektov riešenia krízových situácií dočasnému Politickému a bezpečnostnému výboru a ďalším príslušným orgánom Rady v súlade s ich pôsobnosťou. Článok 3 Toto rozhodnutie nadobúda účinnosť dňom jeho prijatia. Článok 4 Toto rozhodnutie bude uverejnené v Úradnom vestníku Európskych spoločenstiev. V Bruseli 22. mája 2000 Za Radu predseda J. Gama --------------------------------------------------
Úradný vestník L 187 , 26/07/2000 S. 0055 - 0055



Rozhodnutie Komisie zo 17. júla 2000, ktorým sa členské štáty oprávňujú dočasne povoliť uvádzanie osiva niektorých druhov, ktoré nespĺňajú požiadavky smernice Rady 66/401/EHS na trh (oznámené pod číslom dokumentu C(2000) 1782) (2000/476/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh [1], naposledy zmenenú a doplnenú smernicou 98/96/ES [2], najmä na jej článok 17, keďže: (1) Dostupné množstvo osiva jarných odrôd hrachu siateho (Pisum sativum) vo Švédsku, ktoré je vhodné pre klimatické podmienky v tejto krajine a spĺňa požiadavky uvedenej smernice, pokiaľ ide o klíčivosť, nie je dostatočné na uspokojenie potrieb tejto krajiny. (2) Ani osivom z ostatných členských krajín alebo z tretích krajín, ktoré spĺňa všetky požiadavky ustanovené v uvedenej smernici, nie je možné tento dopyt dostatočne uspokojiť. (3) Švédsko by preto malo byť oprávnené povoliť na obdobie do 30. júna 2000 uvádzanie na trh osiva odrody "Carneval" hrachu siateho, na ktoré sa vzťahujú menej prísne podmienky. (4) Okrem toho by ostatné členské štáty, ktoré môžu Švédsko zásobovať osivom uvedenej odrody, mali byť oprávnené povoliť uvádzanie na trh uvedeného osiva. (5) Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo, PRIJALA TOTO ROZHODNUTIE: Článok 1 Švédsko sa oprávňuje povoliť na obdobie do 30. júna uvádzanie na trh na svojom území 50 ton certifikovaného osiva jarných odrôd hrachu siateho (Pisum sativum) odrody "Carneval", ktoré nespĺňa požiadavky ustanovené v smernici 66/401/EHS, pokiaľ ide o minimálnu klíčivosť, ak sú splnené tieto požiadavky: a) klíčivosť je aspoň 72 %, b) úradné označenie uvádza klíčivosť zistenú v správe o úradnom teste osiva. Článok 2 1. Členské štáty s výnimkou žiadajúceho členského štátu sa tiež oprávňujú povoliť za podmienok stanovených v článku 1 a na účely uvedené žiadajúcim členským štátom uvádzať na svojom území na trh osivo, ktoré sa povoľuje uvádzať na trh podľa tohto rozhodnutia. 2. Na účel uplatňovania odseku 1 si dotknuté členské štáty navzájom poskytujú administratívnu pomoc. Ostatné členské štáty informujú žiadajúci členský štát o svojom úmysle povoliť uvádzanie uvedeného osiva na trh predtým, ako sa môže udeliť povolenie. Žiadajúci členský štát môže vzniesť námietku iba v prípade, že celé množstvo stanovené v tomto rozhodnutí už bolo pridelené. Článok 3 Členské štáty ihneď informujú Komisiu a ostatné členské štáty o tom, koľko osiva sa podľa tohto rozhodnutia úradne označilo a povolilo uviesť na trh na ich území. Článok 4 Toto rozhodnutie je adresované členským štátom. V Bruseli 17. júla 2000 Za Komisiu David Byrne člen Komisie [1] Ú. v. ES 125, 11.7.1966, s. 2298/66. [2] Ú. v. ES L 25, 1.2.1999, s. 27. --------------------------------------------------
Úradný vestník L 290 , 17/11/2000 S. 0029 - 0029



Rozhodnutie Rady zo 7. novembra 2000 o pristúpení Európskeho spoločenstva k nariadeniu č. 67 Hospodárskej komisie OSN pre Európu o schválení osobitného vybavenia motorových vozidiel poháňaných skvapalneným ropným plynom (2000/710/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na rozhodnutie Rady 97/836/ES z 27. novembra 1997 s ohľadom na pristúpenie Európskeho spoločenstva k dohode Hospodárskej komisie OSN pre Európu o prijatí jednotných technických predpisoch pre motorové vozidlá, vybavenie a časti, ktoré môžu byť montované alebo používané na motorové vozidlá a o podmienkach pre vzájomné uznávanie schválení udelených na základe týchto predpisov ("Revidovaná dohoda z roku 1958"), [1] a najmä na jej článok 3 ods. 3 a druhú zarážku článku 4 ods. 2, so zreteľom na návrh Komisie, so zreteľom na súhlas Európskeho parlamentu [2], keďže: (1) Zmenená a doplnená verzia nariadenia č. 67 o schválení špeciálneho vybavenia motorových vozidiel poháňaných skvapalneným ropným plynom odstráni technické bariéry v obchode s motorovými vozidlami medzi zmluvnými stranami v súvislosti so špeciálnym vybavením montovaným do týchto vozidiel. Jednotné požiadavky tohto nariadenia zabezpečujú vysokú úroveň bezpečnosti a ochrany životného prostredia. (2) Zmluvné strany boli upovedomené o zmenenej verzii nariadenia č. 67, ktoré nadobudne účinnosť pre všetky zmluvné strany, ktoré nevyjadrili svoj protest v termíne alebo v termínoch, ktoré boli na to určené, vo forme nariadenia pripojenému k revidovanej dohode z roku 1958. (3) Nariadenie č. 67 by malo byť zapracované do schvaľovacieho systému pre vozidlá a malo by tak doplňovať legislatívu spoločenstva, ktorá je v súčasnosti účinná, ROZHODLA TAKTO: Jediný článok Európske spoločenstvo pristupuje k nariadeniu č. 67 Hospodárskej komisie OSN pre Európu o schválení špeciálneho vybavenia motorových vozidiel poháňaných skvapalneným ropným plynom, ktoré bolo zmenené a doplnené, a o ktorom boli upovedomené zmluvné strany, ak zmena a doplnenie nadobudnú účinnosť v termínoch, ktoré nariadenie bližšie určuje. V Bruseli 7. novembra 2000 Za Radu predseda D. Voynet [1] Ú. v. ES L 346, 17.12.1997, s. 78. [2] Súhlas Európskeho parlamentu z 3. októbra 2000 (zatiaľ neuverejnený v úradnom vestníku). --------------------------------------------------
Úradný vestník L 269 , 21/10/2000 S. 0050 - 0051



Rozhodnutie Komisie z 22. septembra 2000 o uplatňovaní článku 3 ods. 3 písm. e) smernice 1999/5/ES na rádiové zariadenie, ktoré podlieha regionálnemu dojednaniu o rádiotelefónnej službe na vnútrozemských vodných cestách [oznámené pod číslom dokumentu C(2000) 2718] (Text s významom pre EHP) (2000/637/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Európskeho parlamentu a Rady 1999/5/ES z 8. decembra 1995 o rádiovom zariadení a koncových telekomunikačných zariadeniach a o vzájomnom uznávaní ich zhody [1] a najmä na jej článok 3 ods. 3 písm. e), keďže: (1) viaceré členské štáty zamýšľajú zaviesť spoločné bezpečnostné princípy a pravidlá pre osoby a tovar na vnútrozemských vodných cestách; (2) harmonizácia rádiotelefónnej služby má prispieť k bezpečnej plavbe na vnútrozemských vodných cestách, najmä v prípade zlého počasia; (3) v nadväznosti na účasť na regionálnej konferencii v Bazileji, konanej v súlade s článkom S6 predpisov pre rádiovú službu, viaceré členské štáty, v ktorých sa uskutočňuje vnútrozemská plavba, zamýšľajú schváliť dojednanie týkajúce sa rádiotelefónnej služby na vnútrozemských vodných cestách (v ďalšom ako "dojednanie"); (4) predmetom tohto rozhodnutia je len zariadenie určené na montáž na vnútrozemských lodiach v členských štátoch, v ktorých sa má dojednanie vykonávať, a prevádzkované vo frekvenčných pásmach stanovených dojednaním; (5) všetky zariadenia prevádzkované v týchto frekvenčných pásmach by mali zodpovedať cieľom tohto dojednania a mali by disponovať automatickým systémom identifikácie vysielača (ATIS), definovaným v prílohe B ETS 600698, a nemali by byť prevádzkyschopné nad definovaný prenosový výkon v prevádzkových kategóriách "loď-loď", "loď-prístavný úrad" a "palubná komunikácia"; (6) opatrenia uvedené v tomto rozhodnutí sú v súlade so stanoviskom Výboru pre posudzovanie zhody telekomunikačných prístrojov a pre trhový dozor, PRIJALA TOTO ROZHODNUTIE: Článok 1 Toto rozhodnutie sa vzťahuje na rádiové zariadenie používané na vnútrozemských vodných cestách, ktoré sú predmetom dojednania uzavretého v Bazileji 6. apríla 2000 o rádiotelefónnej službe na vnútrozemských vodných cestách v členských štátoch, v ktorých sa má dojednanie vykonávať. Článok 2 1. Rádiové zariadenie prevádzkované vo frekvenčných pásmach stanovených dojednaním o rádiotelefónnej službe na vnútrozemských vodných cestách musí disponovať automatickým systémom identifikácie vysielača (ATIS). 2. Rádiové komunikačné zariadenie prevádzkových kategórií "loď-loď", loď-prístavný úrad"" a "palubná komunikácia", stanovených dojednaním o rádiotelefónnej službe na vnútrozemských vodných cestách, by nemali byť schopné prenosu nad definovaný prenosový výkon väčší než 1 watt. Článok 3 Požiadavky článku 2 tohto rozhodnutia nadobudnú účinnosť dňom jeho uverejnenia v Úradnom vestníku Európskych spoločenstiev. Článok 4 Toto rozhodnutie je určené členským štátom. V Bruseli 22. septembra 2000 Za Komisiu Erkki Liikanen člen Komisie [1] Ú. v. ES L 91, 7.4.1999, s. 10. --------------------------------------------------
Úradný vestník L 055 , 24/02/2001 S. 0068 - 0068



Rozhodnutie Európskej centrálnej banky z 10. novembra 2000 o uverejnení určitých právnych aktov a nástrojov Európskej centrálnej banky (ECB/2000/12) (2001/150/ES) RIADIACA RADA EURÓPSKEJ CENTRÁLNEJ BANKY, so zreteľom na štatút Európskeho systému centrálnych bánk a Európskej centrálnej banky (ďalej len "štatút") a predovšetkým na jeho články 10.4, 34.1 a 34.2; po konzultáciách s Generálnou radou Európskej centrálnej banky (ďalej len "ECB"), keďže: (1) ECB venuje veľkú pozornosť zvýšeniu transparentnosti regulačného rámca Európskeho systému centrálnych bánk (ESCB). V súlade s týmto prístupom právne akty a nástroje prijaté ECB by mali byť sprístupnené verejnosti, aby sa zabezpečila jej informovanosť, a to aj napriek tomu, že v Zmluve o založení Európskeho spoločenstva, ani v štatúte nie je stanovená takáto povinnosť. (2) Transparentnosť možno najlepšie zabezpečiť uverejnením právnych aktov a nástrojov ECB vo všetkých úradných jazykoch v Úradnom vestníku Európskych spoločenstiev. ROZHODLA TAKTO: Článok 1 Uverejňuje sa usmernenie ECB/1998/NP 10 z 3. novembra 1998 o vykonávaní článku 52 štatútu Európskeho systému centrálnych bánk a Európskej centrálnej banky (príloha I k tomuto rozhodnutiu), usmernenie ECB/1999/NP 11 z 22. apríla 1999 o povolení vydávať v prechodnom období národné bankovky (príloha II k tomuto rozhodnutiu) a usmernenie ECB/1998/NP 28 z 22. decembra 1998 o spoločných zásadách a minimálnych štandardoch na ochranu dôvernosti jednotlivých štatistických informácií, ktoré zhromaždila Európska centrálna banka za pomoci národných centrálnych bánk (príloha III k tomuto rozhodnutiu); rozhodnutie ECB/1998/NP 1 z 19. júna 1998 o vymenovaní a dĺžke funkčného obdobia externého audítora Európskej centrálnej banky (príloha IV k tomuto rozhodnutiu); rozhodnutie ECB/1998/NP 15 z 1. decembra 1998 o plnení niektorých úloh Európskej centrálnej banky týkajúcich sa strednodobej finančnej pomoci platobnej bilancii členských štátov (príloha V k tomuto rozhodnutiu) a odporúčanie ECB/1999/NP 7 z 8. apríla 1999 o účtovaní nákladov vzniknutých v súvislosti s vydávaním bankoviek (príloha VI k tomuto rozhodnutiu). Článok 2 Toto rozhodnutie sa uverejní v Úradnom vestníku Európskych spoločenstiev. Vo Frankfurte nad Mohanom 10. novembra 2000 Prezident ECB Willem F. Duisenberg --------------------------------------------------
Úradný vestník L 047 , 16/02/2001 S. 0032 - 0032



Rozhodnutie Komisie z 22. januára 2001 ktorým sa mení a dopĺňa rozhodnutie 2000/532/ES, nahradzujúce rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS o odpadoch a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných odpadoch (oznámené pod číslom dokumentu C (2001) 106) (Text s významom pre EHP) (2001/119/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/689/EHS z 12. decembra 1991 o nebezpečných odpadoch [1], naposledy zmenenú a doplnenú smernicou 94/31/ES [2], najmä na článok 1 ods. 4, keďže: (1) Zoznam nebezpečných odpadov spoločenstva bol vydaný rozhodnutím Rady 94/904/ES [3] a toto rozhodnutie bolo nahradené rozhodnutím Rady 2000/532/ES [4]. (2) Viaceré členské štáty oznámili, že považujú vozidlá po dobe životnosti nezbavené kvapalín alebo iných nebezpečných súčastí za odpady, ktoré majú jednu alebo viac vlastností uvedených v prílohe III k smernici 91/689/EHS a požiadali o ich uvedenie ako nebezpečný odpad v zozname vydanom podľa článku 1 ods. 4 smernice 91/689/EHS, (3) Článok 1 ods. 4 smernice 91/689/EHS ukladá Komisii, aby preverila tieto oznámenia členských štátov s cieľom zmeniť a doplniť zoznam nebezpečných odpadov, (4) Komisii pri tejto úlohe pomáha výbor ustanovený podľa článku 18 smernica 75/442/EHS o odpadoch [5]. (5) Opatrenia stanovené v tomto rozhodnutí neboli v súlade so stanoviskom, ktoré vyjadril vyššie uvedený výbor, a preto ich nebolo možné zahrnúť do rozhodnutia Komisie 2000/532/ES. (6) Rada neprijala rozhodnutie na návrh Komisie v lehote stanovenej v článku 18 smernice 75/442/EHS. (7) V dôsledku toho prináleží Komisii, aby prijala navrhované opatrenia, PRIJALA TOTO ROZHODNUTIE: Článok 1 Príloha k rozhodnutiu 2000/532/ES z 3. mája 2000 nahradzujúce rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS o odpadoch a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných odpadochsa mení a dopĺňa takto: Položka "16 01 04 vyradené vozidlá" sa nahrádza položkou: "16 01 04* | vozidlá po dobe životnosti." | Článok 2 Toto rozhodnutie bude uplatňovať od 1. januára 2002. Článok 3 Toto rozhodnutie je adresované členským štátom. V Bruseli 22. januára 2001 Za Komisiu Margot Wallström členka Komisie [1] Ú. v. ES L 377, 31.12.1991, s. 20. [2] Ú. v. ES L 168, 2.7.1994, s. 48. [3] Ú. v. ES L 356, 31.12.1994, s. 14. [4] Ú. v. ES L 226, 6.9.2000, s. 3. [5] Ú. v. ES L 194, 25.7.1975, s. 39. --------------------------------------------------